Suomessa on tiistaina järjestetty tiettävästi ensimmäistä kertaa voitonpäivän kokoontumisia. Venäläisten tärkeä juhla pidettiin aamulla Kirkkonummen Porkkalassa, ja toinen kulkue lähti illalla Helsingissä Sibelius-monumentilta Pyhän Nikolauksen kirkon luo.

Kirkkonummella tapahtuman aloite oli lähtöisin aatteellisesta Kulttuurisilta-yhdistyksestä. Osallistujat paikalle kuljetti kaksi Venäjän suurlähetystön maksamaa tilauslinja-autoa. Porkkalan kulkueessa oli Kulttuurisillan mukaan satakunta osallistujaa.

Illasuun Helsingin-kulkueen järjesti vastaperustettu suomalais-venäläinen yhdistys Rufi. Marssille odotettiin puolensataa ihmistä. Järjestäjä on luonnehtinut tapahtumaa "rauhalliseksi juhlatilaisuudeksi" ja korostanut, ettei kyseessä ole mielenilmaus. Kulkueen osallistujat olivat Suomessa asuvia venäläisiä, joiden omaisia taisteli toisessa maailmansodassa.

Aggressiivinen provokaatio, jolla ei ole mitään yhteistä veteraanien muiston kunnioittamisen kanssa. Eilina Gusatinskaja

– Että ihmiset muistaisivat, että kymmeniä miljoonia ihmisiä menetti elämänsä meidän takia fasismia vastaan. Ettei se vaan enää koskaan nosta päätään, sanoi kulkueen järjestäjiin lukeutuva Daria Skippari-Smirnov. Tilaisuudessa hän kantoi veteraani-isoisoisänsä kuvaa mukanaan, kuten tapaan kuuluu.

– Hän soti toisessa maailmansodassa ihan alusta loppuun asti, jäi eloon ja eli hyvin pitkän elämän.

Suomessa tapahtumia on julkisesti kommentoitu varovaisen skeptisesti. Dosentti Arto Luukkanen kuvailee Helsingin-tapahtumaa blogikirjoituksessa uhomarssiksi (siirryt toiseen palveluun). Pelkästään hyvällä tapahtumaa ei katso myöskään merkittävän venäjänkielisen kulttuurilehden Spektrin päätoimittaja Eilina Gusatinskaja.

– Teennäisen kulkueen järjestäminen maassa, joka ei pelkästään menettänyt 40 000 ihmistä, eli prosentin kansalaistaan, vaan myös 10 prosenttia alueestaan, ja joka joutui etsimään uuden asuinpaikan 400 000:lle näistä paikoista lähteneelle, on mielestäni aggressiivinen provokaatio, jolla ei ole mitään yhteistä veteraanien muiston kunnioittamisen kanssa, Gusatinskaja kommentoi Fontanka.fi-sivustolla (siirryt toiseen palveluun).

Kyllä suomalaisten pitäisi hyväksyä fasismin vastainen kulkue. Daria Skippari-Smirnov

Helsingin-kulkuetta puuhannut Daria Skippari-Smirnov sanoo käsittävänsä suomalaistenkin mahdollisen närkästyksen.

– Kyllä ymmärrän. Mutta Suomikin vuonna 1944 hääti Lapista saksalaiset eli ymmärsi loppujen lopuksi olleensa väärällä puolella. Kyllä suomalaisten pitäisi hyväksyä fasismin vastainen kulkue, sanoi Skippari-Smirnov.

Moskovan Punaisella torilla jokavuotiseen voitonpäivän paraatiin otti tällä kertaa osaa noin 14 000 sotilasta ja yli sata ajoneuvoa. Vuosittain 9. toukokuuta pidettävänä juhlapäivänä muistetaan natsi-Saksasta 1945 saavutettua voittoa.

Yle Novostin juttu aiheesta: Бессмертный полк впервые прошёл в Финляндии

Päivitetty kello 19.30: Lisätty Helsingissä päättyneen kulkueen järjestäjiin kuuluneen Daria Skippari-Smirnovin haastattelu.